Ses jaar tronk toe oor R200 | Maroela Media
'n Voormalige verkeersbeampte van Limpopo is tot ses jaar tronkstraf gevonnis op aanklag van korrupsie.
Rodney Dakalo Ramusia (29) is in die Mokopane-landdroshof gevonnis nadat hy omkoopgeld van R200 aanvaar het, het kapt. Matimba Maluleke, woordvoerder van die Valke, gesê.
Ramusia en 'n kollega het in Mei verlede jaar 'n voertuig van die Valke buite Naboomspruit voorgekeer en op omkoopgeld aangedring ten einde nie 'n verkeerskaartjie uit te skryf nie. "Hulle was nie bewus dat dit lede van die Valke in die voertuig was nie en albei is onmiddellik in hegtenis geneem nadat hulle die omkoopgeld aanvaar het."
Volgens Maluleke is Ramusia en die kollega op borgtog van R1 000 vrygelaat. Tydens die verhoor is die klagte teen Ramusia se kollega teruggetrek.
Ramusia is tot ses jaar direkte tronkstraf gevonnis sonder die opsie van 'n boete.
Genl.maj. Thobeka Jozi, hoof van die Valke in Limpopo, het die vonnis verwelkom.
"Ons sal voortgaan om die regering se beleid van geen verdraagsaamheid te steun ten einde ongeregtigheid en onwettigheid uit te roei. Ons wil graag diegene wat van die publiek steel waarsku dat die lang arm van die gereg hulle sal inhaal," het sy gesê.
"Die Valke sal voortgaan om regeringsinstellings sowel as die private sektor te reinig en 'n kultuur van integriteit te herstel. Ons doen ook 'n beroep op landsburgers om te alle tye waaksaam te wees en hierdie onwettige dade aan te meld."
Ja nee, die opskrif is lekker misleidend.
Tronk to oor korrupsie, nie net R200 nie.
Ai hoe lekker kry ek nou, daar trap di muis in sy eie slagyster, gedink hy was "cool" en net di kat se snor, ha ha ha ha ha kry vir jou